ДАРЫНДЫ ОҚУШЫЛАРМЕН ЖҰМЫС

*Каррамова Лаззат Капангалиевна,*

*Лисаков қаласы әкімдігі білім бөлімінің*

*«№6 орта мектебі»КММ*

*КГУ «Средняя школа №6»*

*қазақ тілі мен әдебиет мұғалімі.*

«Жас бала анадан туғанда екі түрлі мінезбен туады. Біреуі – ішсем, жесем, ұйықтасам деп тұрады. Біреуі білсем екен дейді. Не көрсе соған талпынып, «ол немене?», «бұл немене? деп, «ол неге үйтеді?, «бұл неге бүйтеді? Деп,көзі көрген, құлағы естігеннің бәрін сұрап, тыныштық көрмейді. Мұның бәрі – білсем екен,көрсем екен, үйренсем екен» деген Абай Құнанбайұлы. Сондықтан оқушылардың ой - өрісін кеңейту, танымдық қабілеттерін дамыту әр мұғалімнің міндеті деп санаймын. Сабақ барысында әр оқушыға өз қабілетін көрсету үшін оқушылардың дарындығын анықтап, білімдерін жетілдіру қиын жұмыс. Өйткені дарынды балалардың жаны нәзік, кемелденуге ұмтылады, алдарына қол жетпес мақсаттар қояды, ересектердің ықыласына мұқтаж, айналасындағыларға шыдамсыздау келеді, көбінесе сабырлықтары төмен болады.

Алғашқы кезде балалардың қабілетін дамытуда ойынның ролі баға жеткісіз. Ойындар танымдық үдірістен ақыл – ойға мөлшерден артық күш түсуін болдырмайды, ақыл – ой еңбегінің белгілі бір бәсеңдеуіне себеп болады, оқушылардың қалжыраған назарын басқаға аударады, олардың зерігуін азайтады. Білім мен ептілікке ойын кезіндегі қуаныш пен сүйіспеншілік атмосферансында үйренеді.

Оқушыға апта сайын үш – үштен стандартты емес тапсырмалар орындатамын. Баланың дарындылық деңгейін сүйемелдеу және арттыру мақсатында белгілі бір жоспар бойынша жұмыс істеймін. Алғашқы сабақтан бастап пәнге деген қызығушылығы бар оқушыны анықтап, қызығушылық танытқан салада қосымша білім алуға, икемдер мен дағдыларға ие болуға көмектесемін. Өздігінен және шығармашылық тұрғыдан ойлау білу, алған білімдерін іс жүзінде қолдана білу икемдерін дамытып, өздігімен жұмыс істеу дағдысын қалыптастырамын. Осы кезеңінде жұмыстың топтық формалары әлдеқайда орынды деп санаймын. Әр сабақта рөлдік тренингтер, ғылыми-тәжірибелік жұмыстар, жобалық тапсырмалар пәннен бөлек шығармашылық тапсырмалар қолданылуы керек, эссе жазу керек деп ойламын.

Сабақтағы жұмыстан бөлек қосымша дидактикалық материалдарды пайдаландырамын- жұмысты пән бойынша дамытушы дәптерлерге жүргіздіремін. Меңгеру, есте сақтау сыныпта және үйде қайталау міндетті емес қосымша ақпаратты пайдалану – балалардың жалпы дамуының қажетті шарттары болып табылады. Мұндай ақпарат оқушының жалпы мәдениеті мен эрудициясын дамытуға мүмкіндік береді. Осы мақсатта, сабақтың «Бұл қызық», «Сіздер білесіздер ме?» және тағы басқа элементтерді пайдаланамын.

Оқытуда түрлі тақырыптарда әңгіме, пікірталас өткізіп, алған әсерлері туралы шығарма жаздыртамын. Күрделі тапсырмалар орындатамын.

«Тыңдалған және оқылған мәтіннің қысқаша мазмұнын айтып бер», «Фильм мен кітаптан алған әсерлерін жаз», «Таныс ертегі, әңгіме, өлеңдердің қысқаша мазмұнын жаз», «Эдеби шығармадан алынған көркем, бейнелі сөздерді жаз», «Газетке шағын хабарлама/мақала жаз», «Белгілі оқиғаны өз көзқарасымен өзгертіп аяқта», «Әдеби шығарма мәтініндегі оқиғаны өз көзқарасымен өзгертіп аяқта» дене ізденіс тапсырмалар өз бетінше ізденіп оқуды ұйымдастырады.

Түрлі конкурстар, байқаулар, жарыстар – дарынды оқушылардың шығармашылық дамуының сыннан өткен нысандары болып келеді. Мектепішілік іс-шараларға белсене қатысып, өзінің дарындылығын көрсетіп жүріп, тәжірибе жинату керек. Күрделі тапсырмалар, зерттеулер беремін. Логикалық тапсырмаларды жиі ұсынып тұрамын. Мысалы, «Мәтінді оқып, мазмұнын өз бетінше айтып бер», «Мәтінді жалғастыр», «Мәтіннің негізгі ойын тап» деген тапсырмалар оқушының ой-өрісінің өсуіне жағдай жасайды. Мұндай тапсырмалар оқуға деген белсенділігін дамытады, арттырады. Күрделі жұмыстарға шығармашылықпен бара алатындығын қалыптастырады. Қиын тапсырмаларды сүйсіне орындауға, проблемаларға тереңінен қарау ұмтылысы дамытылады деп сенемін.

Дарын – бұл табиғаттың берген сыйы болса, оқушы бойындағы жылт еткен сәулені сөндіріп алмай, әрі қарай шыңдау – ұстаздың кәсіби біліктілігіне байланысты.